Sukladno članku 13. stavka 4. Zakona o zaštiti od požara („Narodne novine“ broj 92/10, 114/22), članka 26. Statuta Općine Kloštar Ivanić („Službeni glasnik Zagrebačke županije“ broj 13/21), a temeljem Procjene ugroženosti od požara i tehnološke eksplozije Općine Kloštar Ivanić („Glasnik Zagrebačke županije“ broj 61/21) i Godišnjeg provedbenog plana unapređenja zaštite od požara za područje Zagrebačke županije za 2023. godinu, od 5. prosinca 2022. godine, Općinsko vijeće Općine Kloštar Ivanić na 12. sjednici održanoj dana 23.02.2023. godine donijelo je

**GODIŠNJI PROVEDBENI PLAN**

**unapređenja zaštite od požara za područje Općine Kloštar Ivanić za 2023. godinu**

**I.**

U cilju unapređenja zaštite od požara na području Općine Kloštar Ivanić Općinsko vijeće Općine Kloštar Ivanić donosi Godišnji provedbeni plan unapređenja zaštite od požara za područje Općine Kloštar Ivanić za 2023. godinu (u daljnjem tekstu: Provedbeni plan).

**II.**

Za unapređenje mjera zaštite od požara na području Općine Kloštar Ivanić potrebno je u 2023. godini provesti sljedeće tehničke i organizacijske mjere:

**1. Organizacijske mjere**

1.1. Vatrogasne postrojbe

1. Sukladno izračunu o potrebnom broju vatrogasaca iz Procjena ugroženosti od požara i tehnoloških eksplozija gradova i općina osigurati potreban broj operativnih vatrogasaca. Operativni vatrogasac može biti profesionalni i dobrovoljni vatrogasac uz zadovoljavanje uvjeta propisanih člankom 41. i 51. Zakona o vatrogastvu („Narodne novine“ broj 125/19, 114/22)

***Izvršitelj zadatka: Općina Kloštar Ivanić***

*Pravne osobe koje imaju vatrogasne postrojbe s područja Zagrebačke*

*županije*

1. U središnjim DVD-ima koji djeluju na području Općine, a imaju propisanu zonu odgovornosti, osigurati djelotvornu i pravodobnu operativnost vatrogasne postrojbe. Ostalim vatrogasnim postrojbama koje imaju propisanu zonu djelovanja osigurati cjelovitu prostornu pokrivenost općine/grada u slučaju požara.

***Izvršitelj zadatka: Općina Kloštar Ivanić***

*Pravne osobe koje imaju vatrogasne postrojbe s područja Zagrebačke*

*županije*

1. Vatrogasni plan županije donosi predstavničko tijelo županije, a izrađuje ga i predlaže županijski vatrogasni zapovjednik, uz prethodnu suglasnost glavnog vatrogasnog zapovjednika.

Vatrogasni plan grada, područja odnosno općine donosi predstavničko tijelo jedinice lokalne samouprave, a izrađuje ga i predlaže gradski, odnosno općinski zapovjednik, uz prethodnu suglasnost županijskog vatrogasnog zapovjednika.

Vatrogasnim planom županije, u skladu s vatrogasnim planom Republike Hrvatske, određuje se:

– organizacija vatrogastva prema očekivanim rizicima od izvanrednih događaja u županiji, osobito tijekom požarne sezone i izvanrednih mjera (poplave, potresi i drugo) u pogledu broja vatrogasaca, obrazovanja, broja i rasporeda vatrogasnih postrojbi, njihova međusobnog odnosa, pravila rada i opremanja vatrogasnom tehnikom

– organiziranje vatrogasne djelatnosti u izvanrednim događajima koji se protežu na dvije ili više jedinica lokalne samouprave

– sjedište, način djelovanja i financiranje vatrogasnog operativnog centra vatrogasne zajednice županije

– provedba vatrogasne djelatnosti od interesa za županiju

– popis i područje odgovornosti vatrogasnih postrojbi od županijskog interesa

– potrebe u vatrogastvu za područje županija.

***Izvršitelj zadatka:*** *Zagrebačka županija*

***Općina Kloštar Ivanić***

*Vatrogasne zajednice odnosno vatrogasni zapovjednici*

1.2. Normativni ustroj zaštite od požara

Jedinice lokalne samouprave s područja Zagrebačke županije, dužne su imati organiziranu dimnjačarsku službu na svom području sukladno važećim propisima.

***Izvršitelj zadatka: Općina Kloštar Ivanić***

**2. Tehničke mjere**

2.1. Vatrogasna oprema i tehnika

Opremanje vatrogasnih postrojbi izvršiti sukladno važećim propisima i usvojenim planovima zaštite od požara. Za potrebe vatrogasnih postrojbi osigurati odgovarajuća spremišta za vatrogasna vozila i tehniku.

***Izvršitelj zadatka: Općina Kloštar Ivanić***

*Pravne osobe koje imaju vatrogasne postrojbe s područja Zagrebačke*

*županije*

2.2. Sredstva veze, javljanja i uzbunjivanja

Za učinkovito i uspješno djelovanje vatrogasaca od trenutka uzbunjivanja i početka intervencije do lokaliziranja i gašenja požara, potrebno je, sukladno Procjeni ugroženosti od požara i tehnoloških eksplozija, osigurati dovoljan broj stabilnih, mobilnih i ručnih radio uređaja za potrebe vatrogasnih postrojbi.

***Izvršitelj zadatka: Općina Kloštar Ivanić***

*Pravne osobe koje imaju vatrogasne postrojbe s područja Zagrebačke*

*županije*

**3. Urbanističke mjere**

3.1. U postupku izrade i donošenja prostorno planske dokumentacije (prvenstveno provedbene), ovisno o razini prostornih planova, obvezno je utvrditi mjere zaštite od požara sukladno važećim propisima.

***Izvršitelj zadatka: Općina Kloštar Ivanić***

*Zavod za prostorno uređenje Zagrebačke županije*

3.2. U naseljima gradskog karaktera i središtima ostalih većih naselja sustavno poduzimati potrebne mjere kako bi prometnice i javne površine bile uvijek prohodne u svrhu nesmetane intervencije. U većim kompleksima pravnih osoba osigurati stalnu prohodnost vatrogasnih pristupa i putova evakuacije.

***Izvršitelj zadatka:*** *Pravne osobe koje upravljaju javnim cestama sukladno važećim propisima*

***Općina Kloštar Ivanić***

*Pravne osobe koje su vlasnici većih proizvodnih kompleksa*

3.3. Ostali izvori vode za gašenje požara

Urediti prilaze za vatrogasna vozila i pristupe do površine voda koje svojom izdašnošću udovoljavaju potrebama kod gašenja požara, a u svrhu crpljenja vode za potrebe gašenja požara.

***Izvršitelj zadatka: Općina Kloštar Ivanić***

**4. Organizacijske i administrativne mjere zaštite od požara na otvorenom prostoru**

4.1. Sukladno važećim propisima koji reguliraju zaštitu od požara na otvorenom prostoru, nužno je urediti okvire ponašanja na otvorenom prostoru, posebice u vrijeme povećane opasnosti od požara kroz donošenje odluka koje uređuju uvjete i načine spaljivanja poljoprivrednog i drugog gorivog otpada biljnog porijekla na otvorenom prostoru.

***Izvršitelj zadatka: Općina Kloštar Ivanić***

4.2. Koristeći sve oblike javnog priopćavanja (radio, televizija, tisak, plakati, letci i slično), sustavno i redovito obavještavati i upozoravati stanovništvo na potrebu provođenja preventivnih mjera zaštite od požara.

***Izvršitelj zadatka: Općina Kloštar Ivanić***

4.3. Organizirati savjetodavne sastanke sa svim sudionicima i obveznicima provođenja zaštite od požara u cilju poduzimanja potrebnih mjera, kako bi se opasnost od nastajanja i širenja požara smanjila na najmanju moguću mjeru.

***Izvršitelj zadatka: Općina Kloštar Ivanić***

4.4. Nužno je propisati mjere za uređivanje i održavanje rudina, živica, međa, poljskih i šumskih puteva i kanala sukladno važećim propisima.

***Izvršitelj zadatka: Općina Kloštar Ivanić***

4.5. Bunari i ostale prirodne pričuve vode koje se mogu koristiti za gašenje požara na otvorenom prostoru moraju se redovito čistiti, a prilazni putevi za vatrogasna vozila održavati prohodnima.

***Izvršitelj zadatka: Općina Kloštar Ivanić***

*Pravne osobe koje obavljaju komunalnu djelatnost*

*Fizičke i pravne osobe koje su vlasnici zemljišta na kojem se nalaze pričuve*

*vode za gašenje požara*

4.6. Obvezan je nadzor i skrb nad državnim, županijskim i lokalnim cestama te zemljišnim pojasom uz cestu. Zemljišni pojas uz ceste mora biti čist i pregledan kako zbog sigurnosti prometa tako i zbog sprječavanja nastajanja i širenja požara na njemu. Stoga je obvezno čišćenje zemljišnog pojasa uz ceste od lakozapaljivih tvari, odnosno, onih tvari koje bi mogle izazvati požar ili omogućiti odnosno olakšati njegovo širenje.

***Izvršitelj zadatka:*** *Hrvatske autoceste d.o.o.*

*Hrvatske ceste d.o.o.*

*Županijska Uprava za ceste Zagrebačke županije*

***Općina Kloštar Ivanić***

**III.**

Stručna služba Općine Kloštar Ivanić upoznat će sa sadržajem ovog Provedbenog plana sve pravne subjekte koji su istim predviđeni kao izvršitelji pojedinih zadataka.

**IV.**

Sredstva za provedbu obaveza Općine Kloštar Ivanić koje proizlaze iz ovog Provedbenog plana osigurat će se Proračunom Općine Kloštar Ivanić za 2023. godinu.

**V.**

Ovaj provedbeni plan donosi se na temelju Provedbenog plana unapređenja zaštite od požara na području Zagrebačke županije za 2023. godinu (KLASA: 024-04/22-02/07, URBROJ: 238-01-22-63, od 5. prosinca 2022. godine).

**VI.**

Sukladno članku 13. stavku 8. Zakona o zaštiti od požara („Narodne novine“ broj 92/10, 114/22), Općinsko vijeće Općine Kloštar Ivanić najmanje jednom godišnje razmatra izvješće o stanju zaštite od požara na svom području i stanju provedbe godišnjeg provedbenog plana unapređenja zaštite od požara za svoje područje.

VI.

Ovaj Provedbeni plan objavit će se u „Glasniku Zagrebačke županije“, a stupa na snagu osmi dan od dana objave.

KLASA: 245-01/23-01/01

URBROJ: 238-14-01-23-5

Kloštar Ivanić, 23.02.2023.

REPUBLIKA HRVATSKA

ZAGREBAČKA ŽUPANIJA

OPĆINA KLOŠTAR IVANIĆ

OPĆINSKO VIJEĆE

Predsjednik Općinskog vijeća:

Miljenko Majdek